Okresná prokuratúra Trebišov 
Jána Husa 1925/15, 075 01 Trebišov 1 	

Sp. zn. : 1 Pv 532/14/8811	Trebišov, 4.12.2014
EEČ : 2-69-671-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov v štádiu pokusu podľa § 14 ods. 1 Tr. zák.

Rozhodol: 	prokurátorka Okresnej prokuratúry Trebišov
Podľa § 215 odsek 2 písmeno a Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	Dňa 20.07.2014 okolo 23.30 h došiel k poslednej garáži v radovej výstavbe na ul. XXXXX, kde prinesenou kovovou tyčou násilne odstránil visiaci zámok z garážových dverí, ktoré dvere sa následne pokúsil uvedenou tyčou vypáčiť, čo sa mu však nepodarilo, na čo odišiel od uvedenej garáže preč, kde vylomením visiacej zámky a poškodením garážových dverí spôsobil škodu na zariadení pre majiteľa garáže XXXXX vo výške 20,-€. 

	Taktiež dňa 20.07.2014 okolo 23.30 h došiel k predposlednej garáži v radovej výstavbe na ul. XXXXX, kde prinesenou kovovou tyčou násilne odstránil visiacu zámku z garážových dverí, ktoré dvere sa následne pokúsil uvedenou tyčou vypáčiť, čo sa mu však nepodarilo, na čo odišiel od uvedenej garáže preč, kde vylomením visiacej zámky a poškodením garážových dverí spôsobil škodu na zariadení pre majiteľa garáže XXXXX škodu vo výške 20,- €, pričom uvedeného skutku sa dopustil aj napriek tomu, že bol za taký čin v predchádzajúcich dvadsiatich štyroch mesiacoch odsúdený trestným rozkazom Okresného súdu Trebišov č. k. 4T 162/2013 zo dňa 22.11.2013, právoplatným dňa 13.12.2013, za pokračujúci prečin krádeže podľa § 212 ods. 2 písm. a/, ods. 3 písm. b/ Tr. zák., 

lebo je trest, ku ktorému môže trestné stíhanie viesť, celkom bez významu popri treste, ktorý bol obvinenému pre iný čin už právoplatne uložený

Odôvodnenie:
	Uznesením povereného príslušníka OO PZ Kráľovský Chlmec zo dňa 30.07.2014 sp. zn. ORP-775/KC-TV-2014 bolo XXXXX vznesené obvinenie pre prečin krádeže podľa § 212 ods. 2 písm. a/ Tr. zák. v štádiu pokusu podľa § 14 ods. 1 Tr. zák., na skutkovom základe popísanom vo výrokovej časti uznesenia. Ďalším uznesením povereného príslušníka OO PZ Kráľovský Chlmec zo dňa 05.09.2014 sp. zn. ORP-839/KC-TV-2014 bolo vznesené obvinenie XXXXX za prečin krádeže podľa § 212 ods. 2 písm. a/ Tr. zák. v štádiu pokusu, na skutkovom základe popísanom vo výrokovej časti uznesenia.

	Uznesením zo dňa 30.09.2014 pod sp. zn. ORP-450/1-VYS-TV-2014 bolo trestné stíhanie podľa § 21 ods. 3 Tr. por. spojené na spoločné konanie.  

	Z obsahu spisového materiálu som zistila, že Okresný súd Trebišov rozsudkom zo dňa 23.07.2014 sp. zn. 0T 105/2014 uznal obvineného vinným zo spáchania prečinu krádeže podľa § 212 ods. 2 písm. a/, ods. 3 písm. b/ Tr. zák. na tom skutkovom základe, že dňa 21.07.2014 okolo 00.10 h pomocou nájdenej kovovej tyče vylomil dva visiace zámky na garážových dverách XXXXX, odkiaľ odcudzil ručnú vŕtačku, vrchnú časť strunovej kosačky a 1 kg klincov, čím spôsobil škodu na odcudzených veciach vo výške 39,- € a poškodením zariadenia škodu vo výške 10,- €. Za uvedený prečin mu bol uložený trest odňatia slobody v trvaní 20 mesiacov, pre výkon ktorého bol zaradený do ústavu na výkon trestu so stredným stupňom stráženia. Krajský súd v Košiciach uznesením zo dňa 20.11.2014 sp. zn. 7To 100/2014 potvrdil uvedený rozsudok. Tento dňa 20.11.2014 nadobudol právoplatnosť.

	Z vyššie uvedeného vyplýva, že ide o pokračujúci trestný čin, čo je zrejmé z časovej, ako aj miestnej súvislosti.

	Vzhľadom k tomu, že v danom prípade ide o pokračujúci prečin krádeže, za ktorý obvinenému bol uložený trest odňatia slobody v trvaní 20 mesiacov nepodmienečne a teda trest, ktorý by mohol dostať za tento prečin je celkom bez významu popri treste, ktorý mu bol právoplatne uložený, bolo potrebné rozhodnúť tak, ako je uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) Ak obvinený vyhlási do 3 dní odo dňa doručenia, že na prejednaní veci trvá, bude sa v trestnom stíhaní pokračovať.

JUDr. Mária Pačutová
prokurátorka